સવારે મારો નાનો ભાઈ નીતિન આવીને હજાર રૂપિયા આપી ગયો. મારા મનમાં હતું કે સાંજ વેળા કશ્યપને ફૉન કરી બોલાવી લઈશ અને એના સો રૂપિયા આભાર સહ પરત કરીશ. પણ નમતા બપોરે એને ફોન કરાવ્યો, તો ખબર પડી કે અઠવાડિયા માટે, ઑફિસના કામે, મિસ્ટર મહેતા ભોપાલ ગયા છે ! હવે ? કશ્યપે તો મને ધર્મસંકટમાં મૂકી દીધી ! બે દિવસ પછી ડૉકટરનું બિલ ચૂકવી હું ઘેર ગઈ; પરંતુ ઘેર ગયા પછીયે એનો જ વિચાર કરતી રહી. મારી ઑફિસમાંથી વનિતા મારી ખબર જોવા આવી. એનેય મેં આ વાત કરી :